B’mod partikolari fis-sentenza riċenti tagħha Polbud, il-QtĠ kkonfermat id-dritt tal-kumpaniji li jwettqu konverżjonijiet transkonfinali fuq il-bażi tal-libertà tal-istabbiliment. Il-QtĠ ddikjarat li l-libertà tal-istabbiliment hi applikabbli meta l-uffiċċju reġistrat waħdu, mingħajr is-sede reali, jiġi ttrasferit minn Stat Membru għal ieħor jekk l-Istat Membru tal-inkorporazzjoni l-ġdida jaċċetta r-reġistrazzjoni ta’ kumpanija anki mingħar l-eżerċizzju ta’ attività ekonomika hemmhekk: f’dan il-każ, l-Artikolu 49 TFUE ma jeħtieġx tali attività ekonomika bħala prekundizzjoni għall-applikabilità tiegħu. Il-QtĠ fakkret ukoll li, fin-nuqqas ta’ armonizzazzjoni, l-Istati Membri huma kompetenti biex jiddeċiedu dwar il-fattur ta’ konnessjoni ta’ kumpanija mal-ordni nazzjonali tagħha u, b’hekk, japplikaw ir-rekwiżiti ta’ inkorporazzjoni tagħhom stess għall-kumpaniji li jidħlu fihom. Il-QtĠ fakkret ukoll il-ġurisprudenza preċedenti tagħha li fiha l-fatt li l-uffiċċju reġistrat jew is-sede reali ta’ kumpanija ġew stabbiliti f’konformità mal-leġiżlazzjoni ta’ Stat Membru għall-fini ta’ tgawdija tal-benefiċċju ta’ leġiżlazzjoni aktar favorevoli ma jikkostitwixxix, minnu nnifsu, abbuż. F’Polbud, ġie ddikjarat li regola nazzjonali li timponi l-prerekwiżit ta’ stralċ ta’ trasferiment transfruntier ta’ kumpanija hi restrizzjoni mhux iġġustifikata u sproporzjonata u għalhekk, illegali.

Wara, il-kumpanija tkun trid tieħu deċiżjoni fil-laqgħa ġenerali dwar jekk twettaqx il-konverżjoni transkonfinali. Imbagħad, din id-deċiżjoni, flimkien mal-informazzjoni u mad-dokumenti rilevanti, tiġi sottomessa lill-awtorità nazzjonali kompetenti tal-Istat Membru tat-tluq li hu responsabbli biex jiddeċiedi jekk joħroġx ċertifikat ta’ qabel il-konverżjoni jew le. L-iskrutinju mwettaq minn din l-awtorità jkun jikkonsisti minn żewġ fażijiet possibbli: matul l-ewwel fażi, li hi limitata għal xahar, l-awtorità kompetenti teżamina jekk il-konverżjoni transkonfinali hijiex legali. L-awtorità jkun xogħolha li tiddetermina jekk il-kundizzjonijiet kollha għall-konverżjoni transkonfinali stabbiliti fid-Direttiva u fil-liġi nazzjonali humiex issodisfati, inkluż jekk il-kumpanija hix solventi, jekk il-maġġoranza meħtieġa tal-azzjonisti approvatx il-konverżjoni f’laqgħa ġenerali u l-impjegati, l-azzjonisti minoritarji u l-kredituri humiex protetti fil-mandat stipulat mid-Direttiva. Matul din il-fażi, l-awtorità tkun tiddetermina wkoll jekk hemmx arranġament artifiċjali. Jekk fi tmiem il-perjodu ta’ xahar (1) stabbilit għall-ewwel fażi tal-investigazzjoni l-awtorità ma jkollha ebda oġġezzjoni, din toħroġ ċertifikat ta’ qabel il-konverżjoni. Jekk fi tmiem xahar (1) din tkun ċerta li l-konverżjoni transkonfinali hi illegali, tirrifjuta milli toħroġ ċertifikat ta’ qabel il-konverżjoni. Alternattivament, jekk fi tmiem il-perjodu ta’ xahar (1) ikollha tħassib serju li l-konverżjoni tista’ tkun illegali, tinforma lill-kumpanija li tkun se tagħmel eżami fil-fond rigward l-eżistenza ta’ abbuż kif imsemmi aktar ’il fuq. L-eżami fil-fond trid tiġi konkluża u deċiżjoni finali trid tittieħed fi żmien xahrejn.

Il-qafas legali kurrenti tal-UE jipprovdi regoli biss għal mergers transkonfinali tal-kumpaniji, filwaqt li d-diviżjonijiet transkonfinali huma soġġetti għal regoli nazzjonali jekk ikunu jeżistu regoli bħal dawn. Illum il-ġurnata, biss ftit inqas minn nofs l-Istati Membri għandhom regoli nazzjonali dwar id-diviżjonijiet transkonfinali tal-kumpaniji. Fin-nuqqas ta’ qafas legali affidabbli għad-diviżjonijiet transkonfinali, il-kumpaniji jsibu diffikultajiet li jaċċessaw swieq fi Stat Membru ieħor u ta’ spiss ikollhom isibu alternattivi li jiswew ħafna biex imexxu l-proċeduri.

Rekwiżiti nazzjonali differenti jagħmlu l-istrutturar tal-operazzjonijiet transkonfinali diffiċli u jirrenduh aktar kumpless u għali. Anki meta l-Istati Membri jippermettu lill-kumpaniji jagħmlu diviżjoni transkonfinali, id-dispożizzjonijiet nazzjonali rilevanti spiss ikunu diverġenti jew saħansitra inkompatibbli. F’numru ta’ Stati Membri, it-twettiq ta’ diviżjoni transkonfinali diretta mhuwiex possibbli.

L-inċertezza legali u n-nuqqas jew il-kumplessità ta’ regoli għall-mobilità transkonfinali tal-kumpaniji jfissru wkoll li ma hemm ebda qafas ċar li jiżgura protezzjoni effettiva tal-partijiet ikkonċernati. Dan jista’ saħansitra jwassal għal sitwazzjoni li fiha l-libertà tal-istabbiliment tista’ tiġi abbużata minn ċerti kumpaniji. B’hekk, hu kruċjali li jinħoloq qafas legali li jiżgura bilanċ ġust bejn il-ħtieġa li l-kumpaniji jiġu pprovduti ambjent tan-negozju favorevoli fl-UE filwaqt li fl-istess ħin jitħarsu l-interessi leġittimi tal-partijiet ikkonċernati.

L-Istrateġija tal-2015 għal Suq Uniku semmiet l-inċertezzi dwar il-liġi tal-kumpaniji bħala wħud mill-ostakli li l-SMEs jilmentaw dwarhom fis-Suq Uniku u ħabbret li l-Kummissjoni se “teżamina wkoll il-ħtieġa li jiġu aġġornati r-regoli eżistenti dwar il-fużjonijiet transfruntiera u l-possibbiltà li tikkomplimentahom b’regoli dwar id-diviżjonijiet transfruntiera”.

Din il-parti tal-proposta għandha l-għan li tintroduċi qafas legali ġdid li jirregola d-diviżjonijiet transkonfinali. L-objettiv ewlieni tagħha hu li tindirizza kwistjonijiet relatati mal-mobilità transkonfinali billi tagħmilha eħfef għal kull kumpanija b’responsabbiltà limitata li tagħmel diviżjoni transkonfinali. Id-dispożizzjonijiet relatati mad-diviżjonijiet transkonfinali huma ispirati mill-qafas eżistenti tad-direttiva dwar il-mergers transkonfinali kif ukoll mir-regoli eżistenti għad-diviżjonijiet domestiċi. Ir-regoli huma adattati biex ikopru sitwazzjoni li fiha kumpanija tinqasam, minflok sitwazzjoni li fiha kumpanija waħda jew aktar tittrasferixxi l-assi u l-obbligazzjonijiet kollha tagħha lil kumpanija oħra. Fl-istess ħin, l-objettivi tar-regoli armonizzati dwar id-diviżjonijiet transkonfinali jibqgħu simili għall-konverżjonijiet transkonfinali:

- li jagħtu l-possibbiltà lill-kumpaniji biex jagħmlu diviżjoni transkonfinali b’mod ordnat, effiċjenti u effettiv;

- li jipproteġu lill-partijiet ikkonċernati l-aktar affettwati bħall-impjegati, il-kredituri u l-azzjonisti b’mod xieraq u proporzjonat.

Fid-dawl tar-riskji simili inerenti għad-diviżjonijiet transkonfinali meta mqabbla mal-konverżjonijiet transkonfinali, il-proċedura strutturata u mqassma fuq diversi saffi kif proposta għall-konverżjonijiet tkun meħtieġa għad-diviżjonijiet ukoll. Proċedura bħal din tkun tiżgura l-iskrutinju tal-legalità tad-diviżjoni transkonfinali mill-awtorità kompetenti tal-kumpanija li tkun qed tiġi diviża u mill-awtoritajiet tal-kumpaniji reċipjenti fid-dawl tal-fatti u tal-informazzjoni rilevanti kollha. Bħal fil-konverżjonijiet, element kruċjali tal-proċedura jkun il-prevenzjoni ta’ diviżjoni transkonfinali fejn jiġi ddeterminat li tikkostitwixxi abbuż, jiġifieri f’każijiet li fihom din tikkostitwixxi arranġament artifiċjali li jkollu l-għan li jikseb vantaġġi indebiti fuq it-taxxa jew li jippreġudika indebitament id-drittijiet legali jew kuntrattwali tal-impjegati, tal-kredituri jew tal-membri minoritarji.

Fid-dawl tal-kumplessità tal-immaniġġjar tar-riskju ta’ abbuż f’sitwazzjoni li fiha kumpanija li tkun qed tiġi diviża tittrasferixxi assi u obbligazzjonijiet lil kumpaniji eżistenti fi Stati Membri differenti, ġie deċiż li f’dan l-istadju tiġi rregolamentata biss sitwazzjoni li fiha jinħolqu kumpaniji ġodda f’diviżjoni transkonfinali u li ma tiġix irregolata d-diviżjoni transkonfinali bl-akkwiżizzjoni, jiġifieri s-sitwazzjoni li fiha kumpanija tittrasferixxi assi u obbligazzjonijiet lil aktar minn kumpanija eżistenti waħda. F’kuntest domestiku (fejn it-tali sitwazzjonijiet huma indirizzati fir-regoli kurrenti), proċedura bħal din tinvolvi l-eżaminazzjoni tal-protezzjoni tal-interessi tal-partijiet ikkonċernati fi Stat Membru wieħed, filwaqt li fil-kuntest transkonfinali, din tista’ tkun teħtieġ l-involviment ta’ ħafna awtoritajiet minn Stati Membri differenti. Il-kwistjoni dwar jekk id-diviżjonijiet transkonfinali għandhomx jiddaħħlu wkoll bl-akkwiżizzjoni fil-kamp ta’ applikazzjoni tad-direttiva tista’ tiġi evalwata ladarba jinkisbu l-ewwel esperjenzi bir-regoli l-ġodda dwar id-diviżjonijiet transkonfinali.

B’mod simili għall-konverżjonijiet transkonfinali, l-ewwel pass fil-proċedura jkun it-tħejjija tal-abbozz ta' termini tad-diviżjoni transkonfinali u ta’ żewġ rapporti mmirati indirizzati lill-azzjonisti u lill-impjegati dwar l-implikazzjonijiet li d-diviżjoni transkonfinali se jkollha għalihom. Barra minn hekk, kumpaniji ta’ daqs medju u kbar ikollhom bżonn japplikaw mal-awtorità kompetenti għall-ħatra ta’ espert indipendenti li jeżamina l-akkuratezza tal-abbozz ta' termini u tar-rapporti mħejjija mill-kumpanija. Ir-rapport miktub tal-espert indipendenti jkun jipprovdi wkoll il-bażi fattwali biex l-awtorità kompetenti twettaq il-valutazzjoni fir-rigward, fost l-oħrajn, tar-riskju ta’ abbuż imsemmi aktar ’il fuq. Ir-rapport tal-espert li se jiġi ddivulgat ma jista jkun fih ebda informazzjoni kunfidenzjali pprovduta mill-kumpanija. L-abbozz ta' termini u r-rapporti jitqiegħdu għad-dispożizzjoni b’mod pubbliku u jistgħu jintbagħtu kummenti dwarhom mill-partijiet ikkonċernati affettwati.

Wara, il-kumpanija li tkun qed tiġi diviża trid tieħu deċiżjoni fil-laqgħa ġenerali dwar jekk tridx teżerċita d-diviżjoni transkonfinali. Din id-deċiżjoni, flimkien mal-informazzjoni u mad-dokumenti rilevanti, tiġi sottomessa lill-awtorità nazzjonali kompetenti tal-Istat Membru tal-kumpanija li tkun qed tiġi diviża li hi responsabbli biex tiddeċiedi jekk toħroġx ċertifikat ta’ qabel id-diviżjoni jew le. L-iskrutinju mwettaq minn din l-awtorità jinqasam f’żewġ fażijiet: waħda hi mandatorja u l-oħra hi fakultattiva. Fl-ewwel fażi, li hi limitata għal xahar, l-awtorità kompetenti teżamina jekk id-diviżjoni transkonfinali hix legali. L-awtorità tiddetermina jekk il-kundizzjonijiet kollha għad-diviżjoni transkonfinali stabbiliti fid-Direttiva u fil-liġi nazzjonali humiex issodisfati, inkluż jekk il-kumpanija hix solventi, jekk il-maġġoranza meħtieġa tal-azzjonisti approvatx id-diviżjoni transkonfinali f’laqgħa ġenerali u jekk l-impjegati, l-azzjonisti ta’ minoranza u l-kredituri humiex protetti fil-mandat stipulat mid-Direttiva. Hija tiddetermina wkoll jekk hux qed jinħoloq xi arranġament artifiċjali bl-għan li jinkisbu vantaġġi fiskali mhux xierqa jew li jiġu ppreġudikati indebitament id-drittijiet legali jew kuntrattwali tal-impjegati, tal-kredituri jew tal-membri minoritarji. Jekk fi tmiem il-perjodu ta’ xahar (1) l-awtorità ma jkollha ebda oġġezzjoni, din toħroġ ċertifikat ta’ qabel id-diviżjoni; jekk tkun ċerta li d-diviżjoni transkonfinali hi illegali, tadotta deċiżjoni li tirrifjuta l-ħruġ taċ-ċertifikat ta’ qabel id-diviżjoni; jew jekk ikollha dubji serji li d-diviżjoni tista’ tkun illegali, tinforma lill-kumpanija li tkun qed tiġi diviża li hi se tagħmel investigazzjoni fil-fond bl-għan li tagħmel eżaminazzjoni fil-fond fir-rigward tal-eżistenza ta’ abbuż kif imsemmi hawn fuq. L-eżaminazzjoni fil-fond trid tiġi konkluża u trid- tittieħed deċiżjoni finali fi żmien xahrejn mill-bidu tal-investigazzjoni fil-fond.

Jekk wara t-tali skrutinju, jinħareġ iċ-ċertifikat ta’ qabel id-diviżjoni, dan jintbagħat mingħajr dewmien lill-awtoritajiet kompetenti tal-Istati Membri tal-kumpaniji reċipjenti. Imbagħad, l-awtoritajiet kompetenti jagħmlu skrutinju fir-rigward ta’ dik il-parti tal-proċedura li hi rregolata mil-liġijiet rispettivi tagħhom. L-awtoritajiet kompetenti tal-Istati Membri tal-kumpaniji reċipjenti jridu jiżguraw li l-kumpaniji jikkonformaw mad-dispożizzjonijiet tal-liġijiet nazzjonali tagħhom dwar l-inkorporazzjoni ta’ kumpaniji fejn xieraq (pereżempju, jekk il-kumpanija għandhiex sede reali fit-territorju tagħhom). Jenħtieġ li dawn jivverifikaw ukoll jekk l-arranġamenti għall-parteċipazzjoni tal-impjegati ġewx iddeterminati legalment. Ladarba ssir il-verifika tal-legalità, id-diviżjoni tiġi rreġistrata u rrekordjata fir-reġistri kummerċjali rilevanti kollha. Jenħtieġ li kull kuntratt bejn ir-reġistri jsir permezz tas-sistema ta’ interkonnessjoni tar-reġistri kummerċjali (BRIS).

Konsistenza mad-dispożizzjonijiet eżistenti ta’ politika fil-qasam ta’ politika

Din il-proposta se tikkumplimenta u temenda r-regoli eżistenti dwar il-liġi tal-kumpaniji tal-UE li issa huma kodifikati fid-Direttiva (UE) 2017/1132. L-għan tagħha hu li tirrevedi r-regoli eżistenti dwar il-mergers transkonfinali u tipprovdi qafas legali xieraq u ċar għall-kumpaniji biex jiddividu jew jittrasferixxu l-uffiċċju reġistrat tagħhom b’mod transkonfinali. Minn perspettiva proċedurali, ir-regoli proposti huma koerenti għalkollox mar-regoli eżistenti li għandhom l-għan li jiffaċilitaw l-attività transkonfinali minn kumpaniji permezz ta’ mergers transkonfinali; minn perspettiva sostantiva, ir-regoli proposti huma allinjati għalkollox mal-prinċipju ta’ libertà tal-istabbiliment imnaqqax fl-Artikoli 49 – 55 TFUE kif ukoll mal-ħtieġa ta’ protezzjoni tal-impjegati, tal-azzjonisti minoritarji u tal-kredituri. Barra minn hekk, il-proposta hi koerenti mar-regoli relatati mal-mobilità transkonfinali li huma stabbiliti fir-Regolament tal-Kunsill (KE) Nru 2157/2001. B’żieda ma’ dan, ir-regoli proposti huma konsistenti mal-approċċ meħud fir-regoli tal-UE dwar id-drittijiet tal-azzjonisti stabbiliti fid-Direttiva 2007/36/KE u fir-regoli tal-liġi applikabbli fir-Regolament 2015/848 dwar il-proċedimenti ta’ insolvenza. L-użu ta’ għodod diġitali, u, b’mod partikolari, l-iskambju ta’ informazzjoni dwar il-kumpaniji rigward konverżjonijiet, mergers u diviżjonijiet transkonfinali bejn reġistri kummerċjali permezz tas-sistema ta’ interkonnessjoni tar-reġistri kummerċjali (BRIS), hu konformi għalkollox mal-objettiv ta’ diġitalizzazzjoni tal-proċeduri tal-liġijiet tal-kumpaniji fil-qafas tas-Suq Uniku Diġitali u komplimentari mal-elementi ta’ diġitalizzazzjoni inklużi fil-proposta dwar id-diġitalizzazzjoni bl-għan li jiġu promossi l-għodod u l-proċessi diġitali tul iċ-ċiklu ta’ ħajja ta’ kumpanija.

Ir-regoli proposti huma konformi u maħsuba li jkunu kumplimentari mad-Direttiva 2009/38/KE tal-Parlament Ewropew u tal-Kunsill tas-6 ta’ Mejju 2009 dwar l-istabbiliment ta’ Kunsill tax-Xogħlijiet Ewropew jew proċedura fl-impriżi fuq skala Komunitarja u fil-gruppi tal-impriżi fuq skala Komunitarja għall-għanijiet ta’ informazzjoni u ta’ konsultazzjoni tal-impjegati (tfassil mill-ġdid), mad-Direttiva tal-Kunsill 98/59/KE tal-20 ta’ Lulju 1998 dwar l-approssimazzjoni tal-liġijiet tal-Istati Membri dwar redundancies kollettivi, mad-Direttiva tal-Kunsill 2001/23/KE tat-12 ta’ Marzu 2001 dwar l-approssimazzjoni tal-liġijiet tal-Istati Membri relatati mas-salvagwardja tad-drittijiet tal-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji, u mad-Direttiva 2002/14/KE tal-Parlament Ewropew u tal-Kunsill tal-11 ta’ Marzu 2002 li tistabbilixxi qafas ġenerali dwar l-informazzjoni u l-konsultazzjoni tal-impjegati fil-Komunità Ewropea. B’mod partikolari, id-drittijiet tal-impjegati tal-kumpaniji involuti f’merger jew f’diviżjoni transkonfinali jistgħu wkoll jiġu protetti skont id-Direttiva 2001/23/KE. Ir-regoli proposti huma maħsuba li jipprovdu protezzjoni adizzjonali lill-impjegati, billi jipprovdu aktar trasparenza u informazzjoni mtejba lill-impjegati dwar il-konverżjoni, il-merger jew id-diviżjoni transkonfinali ppjanata.

Il-proposta se tikkontribwixxi wkoll għall-mobilità transkonfinali tal-kumpaniji billi tarmonizza l-aspetti sostantivi u proċedurali tal-protezzjoni tal-kredituri u tal-azzjonisti minoritarji u, permezz ta’ dan, tkompli ssaħħaħ l-attività transkonfinali billi żżid iċ-ċertezza tad-dritt u, b’hekk, tnaqqas il-kost għall-kumpaniji relatat ma’ pariri legali għaljin u mal-ħtieġa ta’ konformità mar-regoli mhux armonizzati tal-Istati Membri.

Konsistenza ma’ politiki oħra tal-Unjoni